**Donald Trumpin terveys** on noussut puheenaiheeksi ympäri maailman sen jälkeen, kun hänet valittiin Yhdysvaltain presidentiksi. Astuessaan presidentin virkaan 70-vuotiaana hän oli vanhin viran vastaanottanut ihminen. Fyysisen terveyden lisäksi myös hänen psyykkinen terveytensä on ollut julkisen keskustelun aiheena. Presidentti Trumpilla todettiin 2. lokakuuta 2020 koronavirustartunta, jonka takia hän joutui sairaalaan.

Terveystarkastukset
-------------------

Donald Trumpin terveys on tammikuussa 2018 tehdyn ja julkaistun terveystarkastuksen mukaan "erinomainen". Tarkastuksen suoritti Valkoisen talon lääkäri Ronny Jackson 12. tammikuuta 2018 ja sen tulokset julkistettiin lehdistötilaisuudessa 17. tammikuuta.

Trump painoi terveystarkastusta tehtäessä 108 kiloa. Hänen verenpaineensa oli normaali 122/74 ja lepopulssinsa 68. Hänen sydämessään ei todettu vikaa. Trumpilla on aiemmin todettu korkea kolesteroli ja ruusufinni. Hän käyttää kolesterolilääkettä sekä aspiriinia, ruusufinnilääkettä ja kaljuuntumisen estolääkettä. Hänelle tehtiin umpilisäkkeen poisto 11-vuotiaana.

Lääkäri Jacksonin mukaan presidentin hyvä terveys on seurausta alkoholin ja tupakan käytön välttämisestä.

Osana terveystarkastusta Trumpin omasta pyynnöstä hänelle tehtiin kognitiivinen testi, Montreal Cognitive Assessment (MoCA) josta hän sai 30/30 pistettä. Testin perusteella Trumpilla ei ole dementian oireita.

Vuonna 2015 Trump saneli lääkärilleen Harold Bornsteinille, mitä tämä kirjoittaa Trumpin terveydentilasta kertovaan lääkärintodistukseen.

Spekulointeja
-------------

On esitetty, että Trumpille tehty kognitiivinen testi oli liian yksinkertainen väitettyjen ongelmien paljastamiseen.

Useiden mielenterveyden asiantuntijoiden mukaan Trumpin narsistisuus tekee hänestä kykenevän mihin vain, kun seinät alkavat kaatua hänen päälleen. Change.org-sivuston kansalaisaloitteeseen nimeltä *"Trump is mentally ill and must be removed"* saatiin kerättyä 70 749 mielenterveysalan henkilön allekirjoitusta ennen kuin se suljettiin.

Trumpin on yleisesti spekuloitu sairastavan narsistista persoonallisuushäiriötä. Duken yliopiston professori Allen Frances, joka on osallistunut kyseisen persoonallisuushäiriön DSM IV -diagnoosikriteerien laatimiseen, on tyrmännyt väitteen. Francesin mukaan Trump ei osoita vaadittavia merkkejä kärsimyksestä ja toimintakyvyn heikkenemisestä ollakseen määritelmänmukainen narsisti. Kongressin edustajanhuoneen entinen republikaaninen puhemies Paul Ryan on vakuuttunut, että narsistisen persoonallisuushäiriön sijasta Trumpilla on antisosiaalinen persoonallisuushäiriö. Puhemies Ryanin johtopäätös esitetään Bob Woodwardin ja Robert Costan vuonna 2021 julkaistussa teoksessa *Peril*. Ryanin spekulointi alkoi tarpeesta tulla puhemiehen tehtävässään toimeen henkilön kanssa jolla on oletettavasti jokin häiriö, koska henkilö on epämoraalinen ja transaktionaalinen.

Koronavirustartunta
-------------------

Donald Trumpilla todettiin koronavirustartunta 2. lokakuuta 2020, ja hänen puolisollaan Melania Trumpilla oli myös tartunta. Presidentti siirtyi 2. lokakuuta sairaalaan lääkärin suosituksesta. Trump oli uupunut ja hänellä oli hengitysvaikeuksia. Presidentti sai lisähappea, koska happisaturaatio laski ainakin ensimmäisenä päivänä alle 94 prosentin. Trumpille annettiin remdesiviiriä ja muita kokeellisia lääkeaineita. Ensimmäisessä tiedotustilaisuudessa presidentin lääkäri kertoi tämän voivan melko hyvin eikä kertonut Trumpin saaneen lisähappea. Hänelle harkittiin myös hengityskonehoitoa. Presidentti kävi sairaalan ulkopuolella vilkuttamassa suljetusta, ilmatiiviistä autosta kannattajilleen. Trump esiintyi videolla ja kirjoitti Twitterissä vaali-iskulauseitaan ja pääsi sairaalasta 6. lokakuuta. Hän oli 8. lokakuuta ollut oireeton vuorokauden ajan. Trump piti 10. lokakuuta Valkoisen Talon parvekkeelta ensimmäisen sairastumisen jälkeisen puheen. Presidentti kertoi ennen puheensa pitämistä taudin olleen lähestymässä pahaa vaihetta, mutta voivan nyt erinomaisesti. Samana päivänä lääkärin antaman lausunnon mukaan Trump ei enää pystynyt tartuttamaan muita.

Katso myös
----------

* Joe Bidenin terveys

Lähteet
-------

1. ↑  Yhdysvaltojen presidentti Donald Trump täytti 72 vuotta *Keskisuomalainen*.  14.6.2018. Viitattu 27.12.2018.
2. 1 2  Yhdysvaltain presidentinvaalit | Trump siirrettiin sairaalaan: Valkoisen talon lääkärin mukaan presidentti ottaa remdesiviiri-lääkettä eikä tarvitse lisähappea *Helsingin Sanomat*.  2.10.2020. Viitattu 3.10.2020.
3. ↑  Trumpin lääkäri: Presidentti on "erittäin terve", Ylen uutiset 13.1.2018
4. 1 2 3  Brian Resnick: Read: President Trump’s physical exam results *Vox*.  17.1.2018. Viitattu 23.12.2018. (englanniksi)
5. 1 2  Donald Trump's medical exam *The Guardian*.  17.1.2018. Viitattu 23.12.2018. (englanniksi)
6. ↑  Johnson, Jenna. "Trump did exceedingly well on a cognitive test, top White House doctor says", *Washington Post*, January 16, 2018. (en-US)
7. ↑  Trump Dictated Doctors Note, The Guardian (englanniksi)
8. ↑  Trump Passed a Cognitive Exam. What Does That Really Mean?  January 19, 2018. *The New York Times*.  (englanniksi)
9. ↑  The President Can Draw a Clock  January 16, 2018. *The Atlantic*.  (englanniksi)
10. ↑  The Rolling Stone: What Happens When the Walls Finally Close in on Trump? (englanniksi)
11. ↑  Trump is mentally ill and must be removed Change.org (englanniksi)
12. ↑
13. ↑
14. ↑  Kevin Liptak CNN: Trump taken to Walter Reed medical center and will be hospitalized 'for the next few days' *CNN*. Viitattu 3.10.2020.
15. ↑  Iida Hallikainen: Donald Trumpilla hengitysvaikeuksia – "Tämä on vakavaa" *verkkouutiset.fi*.  10.3.2020. Viitattu 3.10.2020.
16. ↑  Trumpilla hengitysvaikeuksia ja hän on hyvin väsynyt, presidentti on siirretty sotilassairaalaan *www.iltalehti.fi*. Viitattu 3.10.2020.
17. ↑  Lääkäri myöntää nyt: Donald Trumpille annettiin lisähappea ja vahva steroidilääkitys on aloitettu *www.iltalehti.fi*. Viitattu 5.10.2020.
18. ↑  Trumpin lääkäri sanoo presidentin voivan hyvin, mutta kysymysmerkkejä on noussut – Yle seuraa *Yle Uutiset*. Viitattu 3.10.2020.
19. ↑  Yhdysvallat | Trumpin henkilääkäri on osteopaatti ja Afganistanin veteraani, jonka julkistamat diagnoosit sanelee arvostelijoiden mukaan presidentti itse *Helsingin Sanomat*.  5.10.2020. Viitattu 5.10.2020.
20. ↑  Kaitlan Collins Jim Acosta: Trump's Covid-19 condition was so concerning that doctors considered putting him on a ventilator, source confirms *CNN*.  12.1.2021. Viitattu 16.2.2021.
21. ↑  Trump criticised over car ride with Covid-19 *BBC News*.  5.10.2020. Viitattu 5.10.2020. (englanniksi)
22. ↑  Nyt tulee viestejä lähes tauotta: Trump twiitannut sairaalasta jo noin 20 kertaa tunnin aikana *Ilta-Sanomat*.  5.10.2020. Viitattu 5.10.2020.
23. ↑  Video: Presidentti Trump poistui sairaalasta helikopterikyydillä Valkoiseen taloon – Kertoi Twitterissä palaavansa pian kampanjoimaan *Yle Uutiset*. Viitattu 6.10.2020.
24. ↑  Koronavirus | Presidentti Trump paranee koronaviruksesta vauhdilla, sanoo henkilääkäri *Helsingin Sanomat*.  7.10.2020. Viitattu 8.10.2020.
25. ↑  Koronasta toipuva Trump kaavailee puhetilaisuutta lauantaille – vihjasi taudin olleen jo lähestymässä "pahaa vaihetta": "Tiedät mitä se tarkoittaa" *Ilta-Sanomat*.  10.10.2020. Viitattu 12.10.2020.
26. ↑  Koronasta toipuva Trump kertoi voivansa hyvin ja korosti puheessaan poliisien työn tärkeyttä – Lääkärin mukaan Trump ei ole enää tartuntariski muille *Yle Uutiset*. Viitattu 12.10.2020.